Lubowarjo klankow najwšelakorišeho razu měli sej na jednym z přichodnych kóncow tydźenja do Noweho Města nad Sprjewju dojěć. Štož tam wuhladaš, je zawěrno njewšědne.
Nowe Město (Jos/SN). Wot europskeho zetkanja Nowych Městow lěta 2009 zwostachu nimo fotow jenož hišće wosobinske dopomnjenki. Tehdy běchu wobydlerjo namołwjeni, z kreatiwnymi ideje swjedźeń wobohaćić. Mnozy swój statok wočinichu a poskićichu pražene swinjo, pokazachu narodnu drastu abo hudźachu. Wšo to je nimo. Ale nic pola Nicole Peto na Wjesnej 29. W lěće 2009 je wona ideju zrodźiła swoju zběrku klankow raz zjawnje pokazać. Z toho nasta nětko bjez přetorhnjenja kóždolětna atrakcija w lěću jako zhromadny swójbny projekt. Za nju horja so mali runje tak kaž wulcy lubowarjo klankow.
Mjeztym zo bě na zetkanju Nowych Městow něhdźe 1 500 klankow widźeć, budźe jich lětsa wjace hač 3 000. Cyłkowna zběrka młodeje žony je mjeztym na něhdźe 4 500 klankow rozrostła. Wo tónle wobjim staraja so zwjetša wopytowarjo sami, kotřiž swoje klanki přewostajeja abo je do Noweho Města sćelu.
ces_Latn szl_Latn szl_Latn